超覽堂
作者：徐大忠
朝代：宋

paragraphs: 君侯雅有博大見，胸次不使倥傯蝕。
一朝放步城東南，超然神會而心得。
咄嗟高棟倚層空，振古奇觀今未識。
桃花春暖意如迷，凍雨聲來雲潑墨。
天青一紙雁橫書，雪白千林梅著色。
四筵有客無留觴，萬事不來咸得職。
鴻筆昭代今文宗，危言劘上古遺直。
願馮英略決籌帷，凈掃妖氛清八極。
緣知此景不須戀，留與邦人勤愛惜。